Dasprener an eneou, va Mestr karantezuz !  Dilez a ran a-grenn oll vraoigou ar bed,  Madou hag  enoriou, n'ho klaskin mui nepred ;  Keit ha ma vezin beo, me 'vo deoh, va Doue,  O tougen d'ho kared kalonou 'r vugale… »  Roet ez eus din neuze eur groazig kouevr melen,  Gand eur gordonenn zu 'vid galloud he dougen.  O Kroaz, va oll zeñzor, na c'hwi 'zo karadeg !  Pegement e plij din rei deoh-hu pokou c'hweg !  Me 'garo em herhenn ho tougen noz-ha-deiz,  Hag eur wech an amzer selled ouzoh gand feiz.  'Vid gouzañv va foaniou a gorv hag a spered  Eur zell  hepken warnoh am zikouro bpred.  Dond a ray ar hleñved d'am staga em gwele,  Kroazig ker va Gouestlou am frealzo neuze.  D'am Zalver war ar Groaz 'vo va zell diweza,  Pa larin kenavo da sklêrder ar bed-ma'…  Etre va daouarn yen, pa vezin tremenet,  Va Hroazig 'vo lakaet e pleg va japeled ;  Va mignonez feal da viken am heulio ;  En arched, en douar, va hroaz ganen 'yelo.  Mignonez venniget, va hennerzit bepred  Eneb ar bed, ar hig, eneb an droug-spered,  Ma hellin, va Jezuz, O ! c'hwi va harantez  Ho meuli d'am maro, en ho rouantelez !…